
Vabariigi Valitsuse korralduse „Taotluse esitamine Euroopa teadusuuringute infrastruktuuri konsortsiumi taristuga liitumiseks ja riigi liikmeõiguste teostaja määramine“ eelnõu seletuskiri




1. Sissejuhatus

1.1. Sisukokkuvõte



Eelnõu kohaselt osaleb Eesti Vabariik Euroopa Komisjonile taotluse esitamises, et 2000. aastal loodud Generations and Gender Programme (edaspidi GGP) taristut tunnustataks Euroopa teadusuuringute infrastruktuuri konsortsiumi (edaspidi ERIC) taristuna, ning astub ERICu taristu liikmeks.

Teadustaristu GGP peamine ülesanne on olnud ja on ka tulevikus pakkuda kvaliteetseid ja riikideüleselt võrreldavaid, läbilõikelisi ja longitudinaalseid andmeid, mis aitavad vastata rahvastiku- ja peredünaamikaga seotud olulistele teaduslikele ning ühiskondlikele väljakutsetele. Andmetaristut iseloomustab:
sisu ja andmekogumise metoodika rahvusvaheline võrreldavus;
paneeluuringu kombineerimine tagasivaatavate eluloomoodulitega;
suuremahuline riigiesinduslik valim;
lai rahvusvaheline ja riigisisene kasutajaskond.

Usaldusväärsete andmete jagamisega toetab GGP tõenduspõhise poliitika kujundamist riiklikul, Euroopa ja rahvusvahelisel tasandil. GGP andmed aitavad mõista näiteks seda, mis mõjutab inimeste otsust lapsi saada või kuidas paarid jagavad omavahel koduseid kohustusi. Tulemusi kasutatakse poliitikakujundajatele soovituste andmiseks, näiteks laste kasvatamise toetamiseks, töö- ja pereelu tasakaalu soodustamiseks või soolise võrdõiguslikkuse edendamiseks.

Tänaseks on GGPga kogutud andmeid 25 riigis enam kui 200 000 inimese kohta, kellega Eesti saab oma andmeid võrrelda. GGP täidab oma peamist ülesannet mitteärilisel alusel.

Tallinna Ülikool (edaspidi TLÜ) on osalenud uuringulainetes taristu algusest alates. Sotsiaalministeerium ning Haridus- ja Teadusministeerium (taristu hõlmamisega Eesti teadustaristu teekaardi objektide hulka) on TLÜd rahaliselt toetanud taristus osalemisel. ERICu loomisega ei rajata uut teadustaristut, vaid olemasolevale koostööle luuakse stabiilne rahvusvaheline õiguslik ja juhtimisraamistik. ERICu staatus, mille taotlemist taristus keskselt ette valmistatakse, eeldab osalevate riikide valitsuste ametlikku pühendumist taristule.

Eelnõu kohaselt määratakse loodava GGP-ERICu Eesti Vabariigi liikmeõiguste teostajaks Sotsiaalministeerium. Sotsiaalministeerium vajab ka tulevikus taristu kogutavaid kvaliteetseid andmeid sündimus- ja perepoliitika teadmistepõhiseks kujundamiseks.

Eelnõu on kooskõlas Eesti ja Euroopa Liidu õigusega. ERICu staatuse omandamine ei too kaasa isikuandmete täiendavat töötlemist võrreldes TLÜ senise osalemisega taristu töös.

Liitumine GGP-ERICuga toob Sotsiaalministeeriumile taristu liikmeks olemise maksu tasumise kohustuse, millega ministeerium on oma eelarves arvestanud.

1.2. Eelnõu ettevalmistaja


Korralduse eelnõu ja seletuskirja on koostanud Sotsiaalministeeriumi teadusnõunik Marion Pajumets (marion.pajumets@sm.ee). Eelnõu juriidilise analüüsi on teinud Sotsiaalministeeriumi õigusosakonna õigusnõunik Kaidi Meristo (kaidi.meristo@sm.ee). Eelnõu on keeletoimetanud Rahandusministeeriumi ühisosakonna dokumendihaldustalituse keeletoimetaja Virge Tammaru (virge.tammaru@fin.ee).


2. Eelnõu sisu ja võrdlev analüüs


Eelnõu eesmärk on tagada Eesti riigile jätkusuutlik juurdepääs rahvusvaheliselt võrreldavatele, kvaliteetsetele rahvastiku- ja peredünaamika andmetele, osaleda nende andmete kujundamisel ning tugevdada nende andmete kasutamist teadustöös ja tõenduspõhises poliitikakujundamises.

Eesmärgi saavutamiseks osaleb Eesti Vabariik Euroopa Komisjonile taotluse esitamises, et 2000. aastal loodud GGP taristut tunnustataks ERICu taristuna. ERICu staatus parandaks Eestile ja Euroopale teadustööks ja poliitikakujundamiseks olulisi läbilõikelisi ja longitudinaalseid andmeid koguva ning neid tasuta levitava teadustaristu püsimise ja arendamise võimalusi turbulentses keskkonnas.

GGP on rahvusvaheline teadustaristu, mille raames kogutakse standardiseeritud metoodika alusel rahvastiku ja peredünaamika kohta andmeid, mis on riikide vahel võrreldavad. GGP töö kvaliteeti tõestab asjaolu, et taristu on kantud Euroopa strateegiliste teadustaristute ESFRI teekaardile. Eesti osalemine selles taristus võimaldab võrrelda Eesti rahvastiku- ja pereprotsesse varasemate kümnenditega ja teiste riikidega ning kasutada saadud teadmust riikliku poliitika kujundamisel.

Eestis teeb uuringut juba paarkümmend aastat TLÜ demograafide uurimisrühm, mida juhib rahvastikuteaduse professor Allan Puur. GGP on Eestis tuntud Eesti pere- ja sündimusuuringuna (edaspidi EPSU). GGP/EPSU on ka Eesti teadustaristu teekaardi taristu[footnoteRef:1]. Selle arendamisel on TLÜ partneriteks Tartu Ülikool (empiirilise sotsioloogia professor Kairi Kasearu) ja Sotsiaalministeerium.  [1:  Eesti teadussüsteemis on teadustaristu riigipoolne keskne strateegilise planeerimise vahend Eesti teadustaristu teekaart (vt ka: https://www.hm.ee/korgharidus-ja-teadus/teadus-ja-arendustegevus/teadustaristu).] 


GGP/EPSU raames on loodud rahvusvaheliselt võrreldav aastakümnete pikkune andmestik Eesti perede, sündimuse, paarisuhete ja põlvkondadevaheliste suhete kohta. Eesti andmeid on kasutanud teadlased vähemalt 112 ülikoolist ja teadusasutusest 35 riigis ning uuringu esimese paneelilaine põhjal on avaldatud üle 300 avalikult kasutatava statistikatabeli. Uuringutulemused on olnud aluseks arvukatele teaduspublikatsioonidele ning neid on otseselt kasutatud Eesti pere- ja rahvastikupoliitika analüüsimisel ja kujundamisel, sealhulgas Sotsiaalministeeriumi 2025. aasta laste saamise ja kasvatamise toetamise analüüsis. Seega, ERICu moodustamisega ei rajata uut teadustaristut, vaid antakse juba toimivale rahvusvahelisele koostööle stabiilne õiguslik, juhtimis- ja rahastamisraamistik, mis aitab tagada andmekogumise järjepidevuse, andmete kvaliteedi ning Eesti teadlaste ja poliitikakujundajate ligipääsu rahvusvaheliselt võrreldavatele andmetele.

Vastavalt GGP-ERICu statuudi artikli 6 punktile 2 võimaldatakse kogutud andmetele juurdepääsu registreeritud kasutajatele, kes on kontrollitud juurdepääsu menetluse käigus nõustunud kasutustingimustega.

Korralduse punktiga 1 nähakse ette Eesti osalemine Euroopa Komisjonile esitatavas taotluses, millega taotletakse GGP teadustaristu tunnustamist ERICuna. Taotluse esitab Euroopa Komisjonile Netherlands Interdisciplinary Demographic Institute (NIDI), kes koordineerib GGP-ERICu loomise ettevalmistamist. Eesti osalemine taotluse esitamisel on eelduseks liikmeks saamisele pärast GGP-ERICu asutamist.

Korralduse punktiga 2 tehakse Sotsiaalministeeriumile ülesandeks korraldada Eesti liitumine GGP-ERICuga. Liitumine eeldab riigi valmisolekut täita taristu liikmesusest tulenevaid kohustusi, sealhulgas osaleda taristu juhtimises ja tasuda liikmemaksu.

Korralduse punktiga 3 määratakse Sotsiaalministeerium Eesti riigi liikmeõiguste teostajaks GGP-ERICus. Liikmeõiguste teostajana tagab ministeerium Eesti esindamise taristu juhtorganites, sealhulgas peaassamblees, ja liikmesusest tulenevate kohustuste täitmise. Vastavalt GGP-ERICu statuudi artikli 16 lõikele 2 hõlmab see muu hulgas liikmemaksu tasumist, riikliku kontaktpunkti (National Node) määramist ja Eesti seisukohtade kujundamist taristu juhtimisel.

3. Eelnõu vastavus Euroopa Liidu õigusele


Eelnõu on kooskõlas nõukogu määruse (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta (ELT L 206, 08.08.2009, lk 1–8) artikli 5 lõikega 1. Selle kohaselt esitavad ERICu asutamist taotlevad riigid komisjonile taotluse. Taotlus esitatakse kirjalikult ühes liidu institutsioonide ametlikest keeltest ja see sisaldab järgmisi osasid: a) komisjonile adresseeritud taotlus ERICu asutamiseks; b) ERICu põhikirja kavand; c) asutatava ja ERICu juhitava teadusuuringute infrastruktuuri tehniline ja teaduslik kirjeldus; d) vastuvõtva liikmesriigi avaldus, milles ta tunnustab ERICut rahvusvahelise organina direktiivi 2006/112/EÜ artikli 143 punkti g ja artikli 151 lõike 1 punkti b tähenduses ning rahvusvahelise organisatsioonina direktiivi 92/12/EMÜ artikli 23 lõike 1 teise taande tähenduses alates selle asutamisest saadik. Kõnealustes sätetes esitatud erandite piirangud ja tingimused kehtestatakse ERICu liikmete vahel sõlmitava kokkuleppega.

4. Korralduse mõjud


Korralduse mõju on teadustaristu toimepidevuse parandamine sellele ERICu staatuse omandamise toetamise näol, samuti Eesti ning TLÜ ja Tartu Ülikooli uurimisrühmade jaoks.



ERICu staatuse omandamine ei too kaasa isikuandmete täiendavat töötlemist võrreldes TLÜ senise osalemisega taristu töös. Seni on TLÜ demograafia uurimisrühm saanud EPSU tegemiseks loa TLÜ eetikakomiteelt. EPSU vastuseid töödeldakse anonüümse numbrikoodi abil, millest pole võimalik tuletada vastaja nime, aadressi ega muid isiku otsest tuvastamist võimaldavaid andmeid. Küsitluse korraldamiseks vajalikud kontaktandmed (vastajate nimed, e-posti aadressid, telefoninumbrid jmt) hoitakse rangelt eraldi uuringu käigus saadud vastustest, rakendades kõiki andmekaitsereegleid. Anonümiseeritud andmeid säilitab püsivalt rahvusvahelise GGP programmi keskteenistus (NIDI). Andmed tehakse kasutajatele kättesaadavaks andmekasutuse eesmärke kirjeldavate taotluste alusel. Uuringu tulemused avaldatakse üldistatult rahvastikurühmade, mitte üksikute vastajate kohta. EPSU korraldajad ei edasta vastajate isikuandmeid kolmandatele osapooltele. Vastajatel on õigus enda kohta käivate andmetega tutvuda, neid parandada ja kustutada, piirata oma andmete töötlemist või see vaidlustada. GGP-ERICu uuringulainete korraldamiseks taotletakse luba või load Andmekaitse Inspektsioonilt ja/või eetikakomiteelt vastavalt kehtivale seadusele.

5. Korralduse rakendamisega seotud tegevused, vajalikud kulud ja korralduse rakendamise eeldatavad tulud


Eestis viiakse GGP tegevusi ellu EPSU kaudu, mis kuulub Eesti teadustaristu teekaardile. Tegevusi koordineerib TLÜ koostöös Tartu Ülikooli ja Sotsiaalministeeriumiga. GGP-ERICuga liitumine ei muuda senist rahastamispõhimõtet: liikmemaks katab rahvusvahelise taristu juhtimise ja kesksete teenuste kulud, kuid Eestis toimuvat andmekogumist, andmete haldamist ja analüüsi rahastatakse teadustaristu toetustest, teadusprojektidest ja sihtotstarbelistest eraldistest. Nende hulgas on olnud nii TLÜ uuringufondi kui ka Sotsiaalministeeriumi panused. Järgmine andmekogumise laine on kavandatud aastateks 2027–2028 ning selle liikmemaksuga mitteseotud kulud kaetakse toetusest, mida GGP/EPSU-le eraldatakse teadustaristu meetmest. Riikliku tähtsusega teadustaristu toetamise meetme kaudu rahastavad perioodil 2025–2029 EPSU tööd Haridus- ja Teadusministeerium ETAGi kaudu summas 114 800 eurot ning TLÜ ja Tartu Ülikool katavad omaosaluse kulud (30%).

Mis puudutab järgnevate uuringulainete rahastamist, siis plaanib TLÜ esitada ETAGile teadustaristu meetme raames uue taotluse. Täpne eelarve ja rahastamisallikad kinnitatakse enne uuringu alustamist. Rahastuse puudumise korral on olemas võimalus loobuda Eestis konkreetse uuringulaine korraldamisest; liikmemaksu tasudes säiliks sel ajal taristu liikmelisus.

Sotsiaalministeeriumil tuleb kanda GGP-ERICu teadustaristu iga-aastane liikmemaksu kulu perioodil 2027–2031 kokku 163 387 eurot. See jaotub aastate peale järgmiselt:
2027 – 31 396 eurot;
2028 – 32 024 eurot;
2029 – 32 665 eurot;
2030 – 33 318 eurot;
2031 – 33 984 eurot.

Liikmemaksu kulu kaetakse Sotsiaalministeeriumi teadus- ja arendustegevuse eelarvest.

Vastavalt GGP-ERICu statuudi artikli 15 punktile 2 on liikmel võimalik pärast GGP-ERICu asutamisest viie aasta möödumist astuda organisatsioonist välja majandusaasta lõpu seisuga, tingimusel et sellekohane taotlus on esitatud vähemalt 12 kuud enne väljaastumise jõustumist.

Korralduse jõustumine


Korraldus jõustub üldises korras. 

6. Eelnõu kooskõlastamine, huvirühmade kaasamine ja avalik konsultatsioon
[bookmark: Tekst4]

Eelnõu koostamisel on konsulteeritud TLÜga kui taristu töö Eesti-poolse juhtpartneriga.

Eelnõu esitati eelnõude infosüsteemi kaudu kooskõlastamiseks Riigikantseleile, Haridus- ja Teadusministeeriumile, Majandus- ja Kommunikatsiooniministeeriumile, Rahandusministeeriumile ja Justiits- ja Digiministeeriumile ning arvamuse avaldamiseks TLÜ-le ja Eesti Teadusagentuurile.

Eesti Teadusagentuur ning Haridus- ja Teadusministeerium esitasid kooskõlastusringil ettepanekud, millega on eelnõu seletuskirjas arvestatud. Ülejäänud asutused märkusi ega ettepanekuid ei esitanud ning kooskõlastasid eelnõu vaikimisi.
